Ǹkundǎ bod bɔ́n bə́ Ísraɛ̂l ósə̄ ó ngáwulu á ńkód ńnam Sín anə́ Ńtondôbə a ngábéndē bɔ́, ńdɔ̄ bázu kǒm bītíé á Refidim, étēde wâ təge ai məndím yā ányúū bod. 2Bod bə́ təbə́ hḿ naa báwōman ai Mósɛs, bɔ́ nâ: “Váá bía məndím yā ányū !” Mósɛs nyé ai bɔ́ nâ: “Myǎwóman ai ma yá ? Ású dzé myābóbolo Ǹtondôbə ?” 3Ḿból áyɔŋ Ísraɛ̂l á wulugu á ńkōd ńnam, məndím təgě fə ai mɔ́, bod bə́ ngawóg ékōdé, ńdɔ̄ bə́ ngátádī nâ bákɔ̄bɔ ai Mósɛs, bɔ́ nâ: «Dzé bēn ō kələ bía kúlī ai dzɔ́ á Égíptɛn, yə fɔ́ɔ́ hə nâ bǐ man sɔ́ wū ékōdé mū, ai bíā bə́bēn, ai bɔ́n báán, ai biyə́m byáán, ngǎ ?» 4Ńdɔ̄ Mósɛs á ngákə tə́bə̄ Ńtī á mís, ǎ ngayón, nyé nâ: «Mə́ bɔ ai áyɔŋ dí yā ? Mə tálā nâ bə́ lígi yǎ fɔ́ɔ́ hə nâ báwē mā ai ngɔg !» 5Ǹtí nyé ai Mósɛs nâ: «Tə́bə́gə ayɔŋ ósū, nɔŋɔ́ fə bənyiá bodǒ yā Ísraɛ̂l ó kə ai bɔ́, nɔŋɔ́ fə̄ ńtúm ó ngāsím á mod ewólō óswé, nɔŋɔ́ wā á mɔ́, ó kə. 6Éyɔŋ wǎyi sɔ́, wayi ma kɔ́b mə̄ tə́lə̄ á ńkōm Hórɛb á yób, mə yanga wa; wayi sím ńtūm á ńkōm, məndím mâyi kwí á ńkōm, ayɔŋ á nganyú.» Ńdɔ̄ fə̄ Μósɛs a ngábɔ̄ nálā á mís bənyiá bodǒ yā Ísraɛ̂l.